Valke kap SAKP oor ‘kwaadwillige beskuldigings’Argieffoto Maroela Media het vroeër berig die SAKP het gesê die Valke se vervolging van Pravin Gordhan, die minister van finansies, is polities gemotiveerd en word deur “faksie- en private agendas” gedryf. Brig. Hangwani Mulaudzi, die woordvoerder van die Valke, het in ŉ verklaring gesê die Valke het “met skok en teleurstelling” verneem van die party se beskuldigings teenoor die organisasie en Ntlemeza. “Ons wil graag die SAKP herinner daaraan dat die Valke slegs een mandaat het en dit is om ernstige misdade, korrupsie en handelsmisdaad hok te slaan, te voorkom en ondersoek,” het Mulaudzi gesê. Hy het hom ook uitgespreek teen die SAKP se bewerings dat hulle gehoor het hoe Ntlemeza aan ŉ “derde party” sê sy volgende teiken sal Madoda Sambatha, ŉ LUR van Noordwes, wees. “Dit is vreemd dat die party die naam van die persoon wat hierdie beweerde gesprek gehoor het, beskerm. Ons daag die SAKP uit om ŉ saak by die polisie aanhangig te maak en dan hul bewyse voor ŉ hof te bring,” het Mulaudzi gesê. “Deur hul kwaadwillige beskuldigings by die owerhede aan te meld, kan hulle ten minste net hul uitsprake bewys eerder as om na die media te hardloop in ŉ poging om die nasionale hoof van die Valke te verhoed om sy verpligtinge sonder vrees of vooroordeel uit te voer. Die Valke ondersoek nie sake deur die media nie en sal in geen stadium die SAKP of enige ander individue betrek by ons ondersoeke nie.” Die SAKP se uitsprake kom nadat bewerings Sondag aan die lig gekom het dat die nasionale vervolgingsgesag (NVG) Gordhan dalk binnekort in hegtenis kan laat neem vir sy beweerde betrokkenheid by ŉ ‘rogue’-eenheid binne die Suid-Afrikaanse Inkomstediens (SAID). Lees alle vorige berigte oor Pravin Gordhan op Maroela Media.